runetrust/blame-folketinget-dk huggingface dataset:
Rasmus Prehn (S), 2009-09-08:
Der vil jeg da gerne høre: Hvordan forklarer hr. Kristian Thulesen Dahl, at man i Vejle Kommune, hvor han selv har økonomisk ansvar, står i en situation, hvor man på børneområdet frem til 2012 skal spare 64 mio. kr., hvis det er sådan, at det ikke er, fordi der simpelt hen er for begrænsede ressourcer fra samfundets side til kommunerne?
Irene Simonsen (V), 2007-04-26:
Folketinget understreger betydningen af at fremme kendskabet til og accept af de grundlæggende værdier i det danske samfund, herun der demokrati, ytringsfrihed, ligestilling mellem kønnene m.v. Folketinget konstaterer med tilfredshed, at regeringen anser udbredelsen og accept af grundlæggende værdier i det danske samfund blandt indvandrerne som særdeles vigtig for integrationen, og at integrationsministeren opfordrer til, at man lokalt drøfter, hvorledes man skal forholde sig til, hvordan man håndterer værdikonflikter.
Ole Vagn Christensen (S), 2002-12-06:
Og så sagde fru Gitte Seeberg, at det var 80 mio. kr. Når jeg ser på, hvad det er, man har taget, så har man for det første taget noget på kontaktpunkter, noget omkring den almindelige regionale udvikling, og derudover har man taget et stort beløb fra den regionale turisme, således at man vil nå op på en 61 mio. kr. Og til det kommer, at man har taget fem forsøgsgårde.
Finn Sørensen (EL), 2014-10-24:
Men så kan jeg da i hvert fald spørge ministeren, hvad tidsplanen er for at komme med de konkrete løsningsforslag, som skal til, for at man kan sige, at nu har man fulgt helt og fuldt op på Rigsrevisionens kritik, så vi er sikre på, at der er det fornødne beredskab i Arktis.
Frank Dahlgaard (UP), 2000-01-19:
Og videre et andet sted skriver statsministeren: »Medlemslandene i ØMU'en« - altså Den Økonomiske Monetære Union, euro-området - »tegner til at blive den eneste region i verden, hvor man kombinerer en fælles valuta med en stærk indsats for beskæftigelsen og miljøet«. Dér må jeg stille det spørgsmål: Har vi en dårlig beskæftigelse i Danmark?
Torsten Schack Pedersen (V), 2019-03-19:
Selv om ordningen med iværksætterselskaberne har haft det formål at få flere til at stifte et iværksætterselskab – det siger sig selv – kan man se, når man kigger på det, at antallet af anpartsselskaber og enkeltmandsselskaber samtidig er faldet.
Brian Mikkelsen (KF), 2003-04-03:
Lovforslagene omhandler henholdsvis selve omdannelsen af TV 2/DANMARK til statsligt aktieselskab og de nødvendige følgeændringer i radio- og fjernsynslovgivningen i forbindelse hermed. Hr. Naser Khader og fru Marianne Jelved spørger, hvilke oplysninger jeg kan give om de to nye rapporter om omdannelsen af TV 2/DANMARK til et aktieselskab med henblik på fremtidig privatisering.
Benedikte Kiær (KF), 2013-11-28:
Det er en sygdom, som i høj grad kan virke invaliderende på børnene i deres liv og virke som børn, der leger med andre børn og deltager i de aktiviteter, der er i skole, i fritidsliv, altså alle de ting, som man kan huske med glæde, når man tænker tilbage på sin barndom.
Jonas Dahl (SF), 2011-11-29:
Det kender ordføreren forhåbentlig udmærket, men det undrer mig lidt, at vi nu skal se de her unge på, lad os sige 16, 17, 18 år – nogle af dem har muligvis mulighed for at køre bil, nogle af dem har forhåbentlig ikke mulighed for det – køre til grænsen for at købe smøger, så ordføreren må vel også anerkende, at der sådan set også er en række unge, som vil være påvirket af den her prissætning.
Jørgen Winther (V), 2000-03-02:
Derfor vil jeg egentlig sige, at jeg glædede mig meget over fru Dorte Bennedsens bemærkning, der gik på, at nu havde vi debatteret alt det her med, om enlige skulle have mulighed for kunstig befrugtning, og fru Dorte Bennedsen mente også, at der ikke var meget, der havde ændret sig inden for det sidste års tid.
Ritt Bjerregaard (S), 2000-05-24:
Det er jo derfor, at jeg er blevet bragt i en situation, hvor jeg både har fået oplyst, at man kunne spare en række stillinger væk, og efterfølgende har fået at vide, at nej, man kunne alligevel ikke spare de dér 30 årsværk, men man skulle bruge 160, der så efterfølgende igen kunne bringes ned til omkring 60.
Kathrine Olldag (RV), 2020-12-02:
Der står, at der er risiko for fejlernæring, at man skal søge rådgivning ved en autoriseret klinisk diætist, og at man skal sørge for, at barnets vækst og udvikling følges nøje af en praktiserende læge for at sikre, at barnets vækst ikke påvirkes negativt af den veganske ernæring.
Simon Emil Ammitzbøll (LA), 2015-02-26:
Den personlige frihed står i centrum for mig som liberal, og jeg synes selvfølgelig, at det skal være et bærende princip også i det danske samfund, men der er jo mennesker, der kan være så syge, at man af hensyn til dem selv er nødt til at underkaste dem andre former for behandling og også tvang, men vi skal nedbringe brugen af tvang og minimere brugen af tvang så meget som overhovedet muligt.
Per Clausen (EL), 2009-04-17:
Det fremgår jo fuldstændig klart, at det er forholdsvis nemt at komme på listen og forholdsvis vilkårligt, hvem der kommer på de her lister, men når man først er på listen, er det praktisk taget umuligt at komme af igen, uanset om man får truffet afgørelser ved nationale domstole eller ved EF-Domstolen.
Carsten Bach (LA), 2019-01-24:
Jeg tror faktisk ikke, det er nogen sådan særlig stor hemmelighed – faktisk vil jeg sige, at det nærmest er offentligt kendt – at Liberal Alliance går ind for, at Danmarks Naturfredningsforening skal have nøjagtig de samme rettigheder som alle andre grønne organisationer, hvad angår fredninger, og det vil jo så sige ikke at have retten til at kunne fremsætte fredningsforslag.
Poul Fischer (DF), 2004-12-02:
Jeg siger i min ordførertale, at vi gerne går i dialog med DSI om nogle af de punkter, de kommer med i deres høringssvar, men vi ved jo også, at det er amterne, der skal udføre de ting, vi bygger ind i loven, og skærper vi loven i forhold til, hvad der er gældende i dag, kommer DUT-princippet i kraft, og så skal der skaffes flere penge på bordet til amterne.
Flemming Bonne (SF), 2009-05-04:
Økonomisk ansvarlighed er hjerteblod for SF, og derfor har vi også undret os over den iver, regeringen og for så vidt også Kommunernes Landsforening udviste, da de aftalte, at kommunerne i 2010 skal konkurrenceudsætte 26,5 pct. af deres opgaver.
Claus Hjort Frederiksen (V), 2009-09-08:
Det er jo rigtigt, at også Færøerne er blevet ramt af finanskrisen, og jeg vil gerne kvittere for hr. Edmund Joensens bemærkninger om vort fælles arbejde med at sikre de finansielle markeder og dermed grundlaget for, at vi alle kan komme ud af den økonomiske krise med fornyet styrke.
Karen J. Klint (S), 2008-05-08:
Det er derfor, jeg siger, at det er ulogisk, at man godkender andre trossamfund med baggrund i en lovgivning om danske ægteskaber, og det er derfor, vi taler for, at man ser på reglerne og så ser på et helt nyt lovsæt, så vi får et samlet lovsæt for øvrige trossamfund, i stedet for at godkendelser skal tage afsæt i en lov om ægteskaber.
Keld Albrechtsen (EL), 2000-03-16:
Jeg tror - sagt til hr. Lars Kramer Mikkelsen - at mange nok vil opfatte det sådan, når man får gennemgået det her ude i lejerbevægelsen, at nu skal den almene sektor endnu en gang alene spændes for vognen og trække læsset og tilmed på en måde, så man måske håber, man kan pakke problemerne ned, så ingen opdager dem før næste valg.
Jacob Mark (SF), 2017-05-04:
Derfor er jeg også glad for det ret store og også lidt anderledes mindretal, end der plejer at være, sammen med Dansk Folkeparti, Alternativet, Radikale Venstre og Enhedslisten, som ligesom siger: Vi synes, at man, når det bliver muligt i forhold til det flertal, der ligger, skal gå skridtet videre og f.eks. offentliggøre beløbets størrelse, når det beløb, der modtages, er på over 20.000 kr., og også at der ikke må modtages anonyme tilskud på mellem 10.000 og 20.000 kr. Så er der noget, der ikke har været sagt så meget om i debatten, og jeg siger det egentlig bare for sådan at bringe lidt pragmatisme ind i debatten.
Martin Lidegaard (RV), 2011-12-14:
»Vores Energi« vil medføre markante investeringer i vindmøller, ombygning af kraftværker, så de kan bruge biomasse, etablering af biogasanlæg og varmepumper, energieffektiviseringer m.v. Allerede på kort sigt vil energiudspillet skabe investeringer for 6,7 mia. kr. i 2012 og 2013, svarende til en øget beskæftigelse på ca. 900 arbejdspladser i 2012 og 5.500 i 2013.
Christina Egelund (LA), 2018-10-04:
Forleden drømte jeg om Poul Nyrup Rasmussen – det gjorde jeg – og det var en dejlig drøm, for jeg drømte nemlig om hans valgslogan tilbage i 1990'erne, og her tænker jeg ikke på det der med kvinderne, nemlig at »Kvinder vil ha' Nyrup«, som der stod mejslet med store typer hen over ansigtet på statsministerkandidaten.
Connie Hedegaard (KF), 2007-04-17:
Men selv om regeringen er positiv over for intentionerne, er det lidt vanskeligere at støtte det, der handler om miljødelen, for forslaget om lavenergiområder er så langt, som vi efter regeringens mening mener at man kan gå ud fra den viden, vi har om EU-regulering på nuværende tidspunkt.
Nick Hækkerup (S), 2010-05-18:
Vi synes hellere, man skulle have brugt pengene på at sikre en bedre folkesundhed, på at sikre, at vi kunne undgå fyringer på hospitalerne, som det sker i øjeblikket, på at sikre, at vi kunne undgå de massive velfærdsbesparelser, som regeringen og Dansk Folkeparti lægger op til.
Karen Hækkerup (S), 2014-01-30:
PET vurderer, at fremmede efterretningstjenester er interesserede i at indhente informationer om bl.a. vores forsvars- og sikkerhedsforhold, indenrigs- og udenrigspolitik, økonomi og Danmarks og andre landes holdning til internationale sammenslutninger som f.eks. EU og NATO.
Birthe Rønn Hornbech (V), 2009-03-12:
Jeg tillader mig også derudfra at konkludere, at der i hvert fald her i Folketingssalen er en bred enighed om, at det er vigtigt, at det danske sprog udbredes, når vi nu har brug for det, og når vi har brug for udenlandsk arbejdskraft, som kan dansk.
Svend Auken (S), 2007-05-08:
Der skal imidlertid ikke herske den mindste tvivl om, at hvis der er noget, der tangerer grundlovens § 20, så er vi selvfølgelig tilhængere af, at der ikke – selv om det skulle være en gråzone – kan skabes tvivl om afgørelsen; så skal man have en folkeafstemning i overensstemmelse med grundlovens § 20.
Thomas Skriver Jensen (S), 2025-05-21:
Og, på den lidt mere seriøse note, tak til hr. Lars Boje Mathiesen for noget af det klogeste og vigtigste, synes jeg, der er sagt her i Folketingssalen i dag, nemlig den første del, der handlede om nogle af alle de helt vanvittige eksempler, og jeg skal nok lade være at gentage noget af det.
Anne Marie Geisler Andersen (RV), 2019-01-10:
Jeg vil bare sige, at jeg er rigtig, rigtig glad for, at SF vil søge at samle opbakning bag et betænkningsbidrag, for den her sag er simpelt hen for vigtig til ikke at søge og finde det, der forener, i stedet for at fokusere på det, der skiller.
Lennart Damsbo-Andersen (S), 2011-11-25:
Og sammenlignes satserne, så er det sådan, som jeg også tror er nævnt tidligere i dag, at når man snakker halvt dagpenge, halvt kontanthjælp, svarer det nogenlunde til det, man kan få i SU, og dermed øges incitamentet til at tage en uddannelse, og det er noget helt andet end det, som hr. Joachim B. Olsen taler om.
Morten Østergaard (RV), 2016-06-01:
Tænk, hvis næste folketingsår for alvor blev et grønt år; et år, hvor vi søgte og fandt fælles veje til en længe påkrævet forandringsproces i en sprudlende, innovativ og lønsom fødevaresektor i Danmark i pagt med naturen og i respekt for kommende generationers ret til rent drikkevand og et ordentligt vandmiljø; et år, hvor vi ikke trådte på bremsen, men snarere på speederen i vores verdensberømte rejse mod fossilfri energiforsyning, og hvor vi hellere lettede afgiften på fremtidens CO2-neutrale køretøjer end lettede registreringsafgiften for de dyreste personbiler; et år, hvor vi omfavnede det enorme potentiale i ressourceøkonomien.
Kim Christiansen (DF), 2014-12-11:
Det tyder jo i hvert fald på, at vi, når vi får den pågældende undersøgelse – uanset om det så er den ene eller den anden side af salen, der måtte have magten – kan få lavet en fornuftig løsning på det her, og Dansk Folkeparti diskuterer selvfølgelig gerne både det ene og det andet, som f.eks. kapitalkrav og hvor det er rimeligt at lægge snittet.
Rasmus Jarlov (KF), 2023-10-10:
Så formentlig kommer det her til at være dårligt for danskerne, fordi det betyder, at Novo Nordisk, Mærsk, Carlsberg og alle mulige andre kommer til i højere grad at betale skat i udlandet end at betale skat i Danmark, hvilket i sidste ende kommer til at gå ud over det, som man på dansk kalder velfærden, altså de offentlige udgifter i Danmark.
Kim Andersen (V), 2009-12-08:
Jeg er meget glad for det spørgsmål, for det giver mig anledning til at sige følgende i forlængelse af det svar, jeg lige har givet til hr. Per Dalgaard: Når vi har nedsat en burkaarbejdsgruppe, som skal analysere den her problemstilling, så skal vi naturligvis give den arbejdsgruppe tid, og vi skal også bagefter nærlæse resultatet.
Mogens Lykketoft (S), 2001-06-01:
Det andet, jeg vil sige, er, at jeg mener sådan set, at de spørgsmål, hr. Keld Albrechtsen og hr. Thulesen Dahl har stillet igen og igen og igen, har vi svaret på igen og igen og igen. Men det er klart, at hvis jeg troede, at argumenter havde nogen som helst betydning for, hvad hr. Thulesen Dahl sagde, så ville jeg selvfølgelig gentage svarene her.
Ebbe Lundgaard (RV), 1997-11-28:
Den styrkelse af hele kunstområdet, som der lægges op til - både med hensyn til det, der kræver lovgivning, og med hensyn til det, der kan ske ved at øge midlerne til de eksisterende ordninger - går ud på, at vi vil forøge kunststøtten med 40 mio. kr. i årene frem til og med år 2000, og det er en markering af, hvor stor en rolle vi fra regeringens side mener kunsten spiller, og jeg er glad for de uforbeholdne tilsagn, der næsten hele vejen rundt er kommet om den indsats.
Karina Adsbøl (DF), 2021-06-01:
Jeg kunne godt tænke mig at høre, hvad Socialdemokratiets løsning er, med hensyn til at ingen unge selvfølgelig skal tvinges på døgninstitution, fordi man ikke kan få den hjælp, man skal have i hjemmet, til at klare sig, men at man godt kan blive boende hjemme lidt længere, hvis det er det, der er behov for.
Hans Kristian Skibby (DF), 2015-02-24:
Ja, det skal ses i sammenhæng med, at der i den del af forslaget til vedtagelse – det er den sidste pind, hvis man skal sige det sådan – står i starten, at vi opfordrer regeringen til at fremlægge en konkurrencedygtig model for de her initiativer, og det er jo det, som vi bare i al stilfærdighed beder om – ikke mere.
Per Clausen (EL), 2011-10-06:
Så bare til det sidste: Jamen at regeringen efterlader masser af opgaver, som den ikke af sig selv kan finde ud af at løfte, er jo kun velsignelsesrigt for os, forstået på den måde at så har vi noget at give os til, så har vi noget at kræve, så har vi noget at arbejde for.
Hans Kristian Skibby (DF), 2006-09-08:
Men sådan var vilkårene, og det betød selvfølgelig også, at hele FN-diplomatiet stod foran en stor diplomatisk opgave med at få forsøgt genskabt en situation, som kunne gøre det trygt for folk at vende tilbage, eksempelvis til de steder, de var fordrevet fra, deres boliger osv.; og også en situation, hvor man var i stand til også rent demokratisk at få stabiliseret det libanesiske samfund.
Christine Antorini (S), 2010-11-12:
Et af de argumenter, der lød i den debat, herunder også fra den anden af Venstres ordførere, der var til stede under forespørgselsdebatten i går, var, at det var noget værre pjat, når vi fra oppositionens side kritiserede, at der blev skåret ned på voksen- og efteruddannelsesområdet, herunder for de kortuddannede, for det var jo værre for dem, der skulle tage noget videregående voksen- og efteruddannelse.
Pernille Rosenkrantz-Theil (S), 2021-11-17:
Hvis ikke vi havde gjort det, vil det være min klare overbevisning, at så var det fald fortsat med det resultat, at vi havde mistet i hvert fald en årgang af unge mennesker i forhold til lærepladser på et tidspunkt, hvor vi mangler faglært arbejdskraft allerede.
Helle Sjelle (KF), 2002-03-11:
Naturligvis er vi Konservative ikke begejstrede for yderligere byrder for erhvervslivet, men det er omvendt nok ikke muligt at tilvejebringe en hensigtsmæssig og miljømæssigt forsvarlig behandling af udrangerede biler uden fælleseuropæiske regler for det.
Jann Sjursen (KRF), 2002-03-21:
Da Kristeligt Folkepartis ordfører, fru Tove Videbæk, ikke kan være til stede, skal jeg på hendes vegne fremføre følgende: Det fremsatte lovforslag inkluderer tre forskellige forslag, altså et lille tre i et-forslag, kunne man kalde det. For det første foreslås, at Byggeriets Udviklingsråd skal nedlægges. Regeringen mener, at der ikke er behov for dette råd længere, for rådgivningen skal fuldt ud kunne varetages af andre råd og nævn som f.eks. By og Byg, Byggeriets Evalueringscenter og Byggepolitisk Forum.
Søren Søndergaard (EL), 2018-11-13:
Der har vi altså bare det grundlæggende udgangspunkt, at for os er det vigtigere, at sosu-assistent Margit Hansen og metalarbejder Hassan Akmed, som tilfældigvis har tre unger, kan få råd til at købe sig en knaldhytte, hvor de kan holde deres ferie og deres weekender, end at folk fra andre lande, der ikke har nogen særlig tilknytning til Danmark, kan få mulighed for at købe hus i Danmark, fordi det for dem er billigt.
Rasmus Horn Langhoff (S), 2014-05-20:
Det står bl.a. i arbejdsgruppens rapport, som jo udkom her i februar, at Justitsministeriet vurderer, at der kan være risiko for, at Danmark kan blive dømt for at overtræde den europæiske menneskerettighedskonventions artikel 8, altså retten til selvbestemmelse og retten til privatliv, ved at vi i dag stiller krav om, at hvis man vil skifte køn, skal man have et kirurgisk indgreb og have stillet en psykisk diagnose.
Mariann Fischer Boel (V), 1997-10-30:
Det blev besluttet, i øvrigt med tilslutning fra regeringspartierne, ved en dagsorden af 30. april i år at lade samtlige relevante lovforslag indeholde en opgørelse over, hvor meget administrativt mere- eller mindrearbejde loven og de efterfølgende regler ville give - i lighed med de erhvervsøkonomiske, miljømæssige og provenumæssige konsekvenser, som allerede fremgår af bemærkningerne til forskellige lovforslag. Med de bemærkninger kan Venstre ikke støtte lovforslaget.
Klaus Kjær (DF), 2001-01-12:
Det fremgår så også omvendt af bemærkningerne, at Elsparefonden blev født med løfte om autonomi og forventning om, at der hele tiden var sammenhæng mellem de beløb, der blev opnået for 0,6 øre-afgiften, og de bevillinger til energispareformål, som fonden skulle støtte.
Kim Behnke (FRI), 1999-12-09:
Så er der forslaget om ministrene, lovforslag nr. L 140, og i betragtning af, at jeg har været medforslagsstiller hele fem gange på forslag, som gik ud på, at ministre ikke skulle kunne modtage pension, før de fyldte 60 år, er vi selvfølgelig meget glade for, at det nu langt om længe er lykkedes at skaffe et flertal i Folketinget for at fjerne den urimelighed, at blot fordi man har været minister i 12 måneder, er man straks berettiget til pensionslignende ydelser helt frem til man er 60 år, og derefter får man den egentlige pension.
Peter Christensen (V), 2011-06-24:
Jeg vil sige det på den måde, at hvis vi pludselig stod i en situation, hvor de danske boligpriser lå under 2001-niveau, havde vi et helt andet problem, for som der også blev argumenteret for fra Liberal Alliances side, skulle det nærmest kun kunne ske, hvis vores økonomiske struktur var brudt sammen, og det anser jeg for at være en yderst teoretisk situation.
Jan Petersen (S), 1998-09-08:
Men vi kan ikke tage selv, hvis instrumenterne ikke rækker; så er vi nødt til at diskutere, hvad vi i øvrigt gør, om andre sektorer skal levere yderligere CO2-bidrag, og på hvilken måde trafiksektoren kan komme videre med sit CO2-problem. Regeringens miljømålsætning generes ikke af finanslovforslaget.
Jeppe Jakobsen (DF), 2016-02-03:
Danske Regioner har jo allerede meldt ud, at man ønsker at inddrage pris som et kriterium i KRIS' og RADS' arbejde, og så vil jeg gerne i den sammenhæng foreholde ministeren et citat fra førstebehandlingen af B 6 og B 19 fra den 16. november sidste år.
Lars Barfoed (KF), 2007-05-15:
Når det gælder kontanthjælpsloftet, har det jo den simple forklaring, at det, før kontanthjælpsloftet blev indført, var sådan, at et ægtepar, som begge var på kontanthjælp, var i en situation, hvor den ene, hvis vedkommende fik et arbejde, skulle op og tjene omkring 25.000 kr. om måneden fra starten, hvis det skulle være en økonomisk fordel at få et arbejde, og det er jo en fuldstændig urimelig situation.
Bjarne Laustsen (S), 1999-12-07:
Det er Socialdemokratiets vurdering, at arbejdsministerens forslag vil skabe endnu bedre muligheder for, at landets ledige kan komme i beskæftigelse, og det er glædeligt, for det er Socialdemokratiets opfattelse, at Danmark har brug for alle hænder og hjerner, der kan arbejde.
Aage Frandsen (SF), 1999-10-26:
Det gælder det her lovforslag, og det gjaldt også det lovforslag, vi havde før, at ét er, at man har reglerne, noget andet er, at man skal kunne udnytte dem, for man kan ikke komme uden om, at der i de senere år har været en stigning i udnyttelsen af momsreglerne, som har været organiseret bevidst fra nogle bestemte menneskers side eller organisationers side, og det drejer sig så om at få styr på det.
Louise Schack Elholm (V), 2011-04-29:
Vi har jo tit hørt hr. Thomas Jensen udtale sig i meget barske vendinger om regeringens politik, om ghettoer, om refusion til Landsbyggefonden osv., men man kunne her for nylig læse i Altinget, at hr. Thomas Jensen ikke mener, at de her ghettoting, som man har indført, skal ændres; man vil ikke ændre refusionen til Landsbyggefonden, hvis der på et tidspunkt kommer en ny regering med Socialdemokraterne.
Mads Fuglede (V), 2023-12-08:
Derfor synes jeg, at det selvfølgelig er anekdotisk interessant, at der er mange danskere, der har masser af bibeskæftigelse med alt muligt andet, men det tæller jo ikke rigtig ind i den statistik, der handler om, at vi gerne vil have så få dårlige sager for at kunne forsvare, at vi har en meget lempelig tilgang til det danske arbejdsmarked for udlændinge.
Dennis Flydtkjær (DF), 2018-05-08:
Men det er klart, at hvis der er nogen, der direkte har svindlet, altså virksomheder, importører, eller hvad det kan være – jeg har ikke nogen mistanke eller kan sige, at det er sket – så er der jo sket noget kriminelt, og så er der altså nogle andre ting, som træder i kraft.
Anders Samuelsen (LA), 2008-11-13:
Det kunne vi gøre under den lovgivning, men vi kunne også bare slå ud med armene og sige: Der er en minister, der er kommet til at stille nogle noget i udsigt, så vi af kollegiale hensyn, ikke over for ministeren, men samlet, løfter den opgave og opfylder den forventning, som de berettiget måtte have.
Louise Frevert (DF), 2002-10-08:
Men ellers er det sandelig ikke positivismen, der springer en i øjnene. Nu ved man jo godt, at vi mennesker er indrettet på en sådan måde, at al forandring kan være af det grumme, selv om den ikke altid behøver at være det. Jeg kan til gengæld godt forstå ministerens intention med loven, for overordnet set har ministeren et regeringsgrundlag, der siger, at al uddannelse skal være kompetencegivende.
Frank Aaen (EL), 1998-06-04:
Det vil ikke alene for det første sikre en ligestilling med almindelige lønmodtagere og højindkomstgrupper, men det vil også være en direkte målrettet måde til at få en bedre profil i skattepakken på ved simpelt hen at nedsætte indbetalingen eller fjerne indbetalingen til ATP for arbejdsløse og bistandsmodtagere. Så synes vi også, man kunne gøre en anden ting for at rette op på forholdene, nemlig at fjerne fradragsretten for ATP-indbetalingen.
Jørgen Poulsen (NY), 2008-04-29:
Det er da meget vigtigt, at vedkommende er orienteret om de faktuelle risici, men der findes jo også aftaler landene imellem, og efter at have undersøgt spørgsmålet er svenskerne nået frem til, at det ikke giver grund til, at dobbelt statsborgerskab ikke skal nyde fremme.